b'\n_START_ARTICLE_\nFlorianus\n_START_SECTION_\nEl\xc3\xa4m\xc3\xa4\n_START_PARAGRAPH_\nFlorianuksen el\xc3\xa4m\xc3\xa4st\xc3\xa4 ja hallituskaudesta ei tiedet\xc3\xa4 juuri mit\xc3\xa4\xc3\xa4n. Florianus oli keisari Tacituksen pretoriaaniprefekti, ja luultavasti t\xc3\xa4m\xc3\xa4n velipuoli. Tacituksen aikana Florianus taisteli gootteja vastaan V\xc3\xa4h\xc3\xa4ss\xc3\xa4-Aasiassa ja kun Tacitus kuoli kes\xc3\xa4kuussa 276, armeija julisti Florianuksen keisariksi. H\xc3\xa4n sai Rooman senaatin ja valtakunnan l\xc3\xa4ntisten joukkojen tuen, mutta samaan aikaan valtakunnan it\xc3\xa4isiss\xc3\xa4 osissa Syyrian, Palestiinan, ja Egyptin provinssien legioonat nostivat komentajansa Marcus Aurelius Probuksen keisariksi. Florianus vei armeijansa Kilikiaan Probuksen joukkoja vastaan. Florianuksella n\xc3\xa4ytt\xc3\xa4\xc3\xa4 olleen ylivoima, joten kokenut sotap\xc3\xa4\xc3\xa4llikk\xc3\xb6 Probus p\xc3\xa4\xc3\xa4tti v\xc3\xa4ltt\xc3\xa4\xc3\xa4 suoraa yhteenottoa. Florianus ei ollut saavuttanut joukkojensa t\xc3\xa4ytt\xc3\xa4 luottamusta. He eiv\xc3\xa4t my\xc3\xb6sk\xc3\xa4\xc3\xa4n olleet tottuneet V\xc3\xa4h\xc3\xa4n-Aasian kuumaan ilmastoon, ja alkoivat k\xc3\xa4rsi\xc3\xa4 pian kuumuudesta. Viikot kuluivat satunnaisten taistelujen merkeiss\xc3\xa4, kunnes lopulta syyskuussa 276 turhautuneet Florianuksen joukot murhasivat komentajansa tai pakottivat t\xc3\xa4m\xc3\xa4n tekem\xc3\xa4\xc3\xa4n itsemurhan.'